Správa o príprave zvýšenia jadrovej bezpečnosti
 Jadrovej elektrárne V-2 Jaslovské Bohunice

1.	Popis elektrárne a uvedenie blokov do prevádzky

Jadrové elektrárne v Jaslovských Bohuniciach pozostávajú zo štyroch jadrových reaktorov VVER 440. Inštalovaný elektrický výkon je 4x440 MW, t.j. celkom 
1760 MW.

Podľa odberového diagramu elektrizačnej sústavy SR sú jadrové elektrárne prevádzkované v základnom zaťažení, resp. v terciárnej regulácii. V roku 2000 predstavoval ich podiel na výrobe elektrickej energie v SR 53 % (spolu JE Bohunice a JE Mochovce). Podiel JE Jaslovské Bohunice bol cca 34 %, keď JE V-1 dodala 16 % a JE V-2 18 % elektrickej energie. Grafické zobrazenie podielov jednotlivých zdrojov na dodávke elektrickej energie v roku 2000 a v 1. polroku 2001 je v Prílohe 1.

Reaktory VVER sú jedným z dvoch základných typov jadrových reaktorov vyvinutých v bývalom Sovietskom zväze. V primárnom okruhu (uzatvorený okruh, ktorý pozostáva z tlakovej nádoby reaktora, kompenzátora objemu, parogenerátorov, hlavných cirkulačných čerpadiel, z hlavných uzatváracích armatúr a spojovacích potrubí) prúdi stlačená voda, ktorá pôsobí ako moderátor a zároveň slúži ako chladivo. Tieto takzvané tlakovodné reaktory sú podľa publikácií Medzinárodnej agentúry pre atómovú energiu (MAAE) najbežnejším typom rektora používaného celosvetovo na komerčné účely.

Bloky V-2, teda 3. a 4. blok v Atómových elektrárňach Bohunice predstavujú z hľadiska jadrovej bezpečnosti výrazne vylepšenú sériu blokov VVER 440. Na blokoch sú inštalované kontejmenty so systémami na  potlačenie tlaku až na úroveň podtlaku voči atmosfére v hermetických priestoroch po vzniku havárie spojenej s únikom z primárneho okruhu. Bloky majú inštalované tri nezávislé oddelené aktívne systémy a jeden pasívny na lokalizáciu maximálnej projektovej havárii..

Bloky boli uvedené do energetickej prevádzky v roku 1984 resp. v roku 1985. Projektová životnosť týchto blokov je uvažovaná na 30 rokov (t.j. do roku 2014 a 2015).

2.	Účel zvyšovania jadrovej bezpečnosti

Zvyšovanie jadrovej bezpečnosti je dlhodobý kontinuálny proces. Od začiatku uvedenia blokov JE V-2 do energetickej prevádzky (1984 a 1985) boli vykonávané čiastkové vylepšenia. 
Pre zosúladenie všetkých požiadaviek a odporúčaní na zvyšovanie jadrovej bezpečnosti bol zahájený  program modernizácie „Zvyšovanie jadrovej bezpečnosti  a seizmickej odolnosti v JE V-2“. 
Východzie podklady pre tento program sú nasledovné:
A)	Odporúčania MAAE obsiahnuté v materiáli  EBP- WWER-03.
B)	Požiadavky ÚJD SR, vyjadrené v Rozhodnutia ÚJD SR č. 4/96 a 214/2000.
C)	Požiadavky a skúsenosti prevádzkovateľa.
D)	Iné požiadavky.
 
A)	Odporúčania MAAE obsiahnuté v materiáli  EBP- WWER-03.

MAAE v roku 1996 vydalo správu pod názvom „Safety issues and their ranking for WWER-440 model 213 nuclear power plants“ (EBP-WWER-03).

V správe boli identifikované spoločné bezpečnostné problémy blokov VVER, ich kategorizácia podľa bepečnostnej dôležitosti a boli doporučené nápravné opatrenia. Vplyv každého problému na bezpečnosť elektrárne sa posudzoval individuálne. V nasledujúcej tabuľke sú uvedené počty Bezpečnostných problémov jednotlivých kategórií podľa EBP-WWER-03 v porovnaní s reálnym stavom na JE V-2.

BP podľa EBP-WWER-03
	Pôvodne identifikované BP podľa EBP WWER-03	Aktuálny stav BP podľa EBP WWER-03 pre         JE V-2	
Kategória IV
(najzávažnejšie)	0	0	
Kategória III	8	3	
Kategóriea II	40	11	
Kategória I	26	22	
Nezaradené problémy (bez kategórie)	13	3	
	
          Identifikované BP pre JE VVER 440/213 a  Aktuálny stav BP podľa EBP WWER - 03 pre JE V- 2 sú v Prílohe .č 2.

B) Požiadavky ÚJD SR, vyjadrené v Rozhodnutiach ÚJD SR.

Úrad jadrového dozoru na základe svojho dohľadu a doporučení MAAE vydal k zvyšovaniu bezpečnosti a modernizácii JE V-2 rozhodnutia.
Tieto rozhodnutia ukladajú vykonať:
·	Úpravy a doplnky Prevádzkovej bezpečnostnej správy.
·	Prípraviť a realizovať nápravné opatrenia.
·	Periodické hodnotenie bezpečnosti.
·	Opatrenia kategórie III zrealizovať do roku 2004
·	Opatrenia kategórie II zrealizovať do roku 2006
·	Ostatné opatrenia, špecifikované v zadaniach a  harmonograme zrealizovať do roku 2008.
C) Požiadavky a skúsenosti prevádzkovateľa
Ďalšie úlohy modernizácie vyplynuli zo skúsenosti prevádzky z dôvodov zvýšenej poruchovosti niektorých prvkov a zariadení ako aj prekročením životnosti a morálnej zastaralosti zariadenia.

Tieto požiadavky vyplývajú aj z nasledujúcich dokumentov:
·	Odporučení a  záverov z  poruchových komisií hodnotiacich prevádzkové udalosti.
·	Požiadavky dozorných a verejnoprávnych úradov a inštitúcií SR.
·	Záverov inšpekcií požiarnej ochrany a bezpečnsoti pri práci.
·	Záverov a odporučení z previerok medzinárodných misií.
·	Modernizačných a prevádzkových skúseností „Klubu prevádzkovateľov JE VVER 440/V-213“ (WANO).
·	Opatrení vyplývajúcich zo záverov bezpečnostných analýz (deterministických, prevdepodobnostných, požiarnych atď).

D) Iné požiadavky
      
      Periodické hodnotenie kvality rozhodujúcich zariadení a bezpečnosti zariadenia preukázalo, že prevádzkou za roky 1984 - 2000 sa dosiahlo lepších hodnôt ako predpokladal projekt a  poukazuje na možnosť predĺženia životnosti blokov z  30 rokov minimálne na 40 rokov. Uvedené však vyžaduje úpravy hlavne v oblasti diagnostických zariadení, systémov kontroly riadenia a určitých strojno-technologických prvkov a systémov.

V oblasti výkonu blokov boli identifikované rezervy, ktoré umožňujú pri zachovaní jadrovej bezpečnosti, spoľahlivosti a životnosti zariadenia zvýšiť výkony blokov. Toto bolo overené a potvrdené na prevádzkovaných blokoch VVER v zahraničí.
Obe skutočnosti, t.j. zvýšenie životnosti blokov a zvýšenie výkonu blokov sú význačnými faktormi zvýšenia ekonomickej efektívnosti týchto blokov. 

Z vyššieuvedených dôvodov sa prevádzkovateľ v programe modernizácie rozhodol realizovať aj takéto opatrenia, pretože smerujú k efektívnejšej výrobe elektrickej energie a tepla.

3. Ciele programu modernizácie

Cieľom Programu modernizácie je:

1.Bezpečná prevádzka blokov a dosiahnutie pravdepodobnostných cieľov       podľa odporúčaní MAAE (INSAG 3) pre prevádzkované JE.
2.Spoľahlivá, ekologická a efektívna výroba elektrickej energie a tepla.
3.Zvýšenie výkonu blokov, zaradenie blokov do režimov primárnej a sekundárnej regulácie a predĺženie životnosti blokov JE V-2 minimáln na 40 rokov v súlade 
s harmonogramom rozvoja výrobno-technickej základne SE, a.s..

4.Dosiahnutie pravdepodobnostných cieľov pre JE V-2: 
- pravdepodobnosť poškodenia aktívnej zóny (CDF)		         < 10-4/rok
-	pravdepodobnosť  krátkodobého  veľkého úniku rádioaktívnych látok do
   okolia prevyšujúci povolené dávky pre obyvateľstvo		         < 10-5/rok
- pravdepodobnosť zlyhania bezpečnostných systémov na úrovni     10-3/výzvu
- pravdepodobnosť zlyhania syst. havarijných ochrán na úrovni        10-5/výzvu

	Pre splnenie cieľov programu modernizácie bol spracovaný „Bezpečnostný koncept  pre modernizáciu a zvyšovanie bezpečnosti JE V-2“ (ďalej len BK), ktorý sumarizuje všetky bezpečnostné a prevádzkové požiadavky, zoskupuje ich do celkov podľa väzby na systémy a navrhuje riešenia Bezpečnostných problémov (ďalej len BP).  ÚJD SR skonštatoval, že predložením BK bola splnená úloha z rozhodnutia ÚJD SR č. 214/2000.
 
4. Rozsah realizácie

Zvyšovanie bezpečnosti a modernizácie bolo zahájené už v roku 1994. Od zahájenia bolo postupne v jednotlivých rokoch preinvestované:

rok 1994	6 981 tis. Sk	
rok 1995	32 072 tis. Sk	
rok 1996	30 633 tis. Sk	
rok 1997	63 334 tis. Sk	
rok 1998	110 222 tis. Sk	
rok 2000	53 873 tis. Sk	
s p o l u	297 115 tis. Sk	

Spolu tieto projekty, z ktorých časť je ukončená, časť je v realizácii a časť je v projektovej príprave, má rozpočtové náklady 808 mil. Sk.

Ako tzv. „predsunuté čiastkové investičné projekty (ČIPR)“ pred akciami, ktoré vyplývajú v Bezpečnostného konceptu 2. časť, boli postupne do investičného projektu (IPR) č. 711 zaraďované ČIPR, ktoré majú súvislosť so zvyšovaním jadrovej bezpečnosti a seizmickej odolnosti JE V-2, sú  v súlade s prijatou koncepciou, riešia doporučenia MAAE, sú plnením Rozhodnutia ÚJD SR č. 4/1996 a ktoré riešia nevyhnutné požiadavky prevádzkovateľa. Prehľad ČIPR, u ktorých bola realizácia ukončená, resp. sa nachádzajú v etape projektovej prípravy alebo realizácie je v Prílohe .č 3.

Rozsah úloh modernizácie a ich časová následnosť bola vytvorená vo väzbe na rozhodnutie ÚJD SR č. 214/2000.
Na základe kategorizácie bezpečnostných a prevádzkových problémov JE V-2 boli spracované priority pre zaradenie jednotlivých nápravných opatrení a úloh modernizácie do harmonogramu realizácie.
Modernizácia  JE V-2 zahŕňa 50 hlavných úloh , ktoré sú uvedené v prílohe č. 6. Tieto úlohy sú do harmonogramu zapracované, tak aby boli splnené požiadavky zo Zákona č.130/1998 z.z. a z Rozhodnutia ÚJD SR 214/2000.

5. Harmonogram prípravy a realizácie

Základná filozofia realizácie úloh MOD V-2 vo väzbe na Rozhodnutie ÚJD SR č. 214/2000 je, že na základe kategorizácie bezpečnostných a  prevádzkových problémov JE V-2 boli spracované priority pre zaradenie jednotlivých nápravných opatrení a úloh MOD V-2 do HMG realizácie.
Realizácia opatrení sa vykoná v troch etapách:

1. etapa - 	Realizácia bezpečnostných problémov hlavne III. kategórie (do roku 2004). V tejto etape sa realizujú opatrenia navrhnuté pre riešenie bezpečnostných problémov III. kategórie.
2. etapa -	Realizácia bezpečnostných opatrení II.kategórie a prevádzkových opatrení (do roku 2006)
3. etapa - 	Realizácia ostatných bezpečnostných a prevádzkových opatrení (do roku 2008).
Zásadný HMG realizácie úloh modernizácie vo väzbe na rozhodnutie ÚJD SR č. 214/2000 je v Prílohe č. 4.

6. Rozpočtové náklady modernizácie JE V-2

Z dôvodu minimalizácie nákladov bol rozsah prác obmedzený na zabezpečenie bezpečnostných opatrení vyplývajúcich z Rozhodnutia ÚJD SR č. 214/2000 a na riešenie súvisiacich prevádzkových problémov v najnevyhnutnejšom rozsahu, ktoré musia byť zrealizované do konca   r. 2008. Riešenie časti prevádzkových problémov je posunuté za r. 2008, pričom rozsah ich realizácie bude prehodnotený na základe aktuálneho stavu zariadenia. Minimalizovaný rozsah rieši len čiastočne zvýšenie výkonu blokov JE V-2.

Na základe odborným odhadom vykonaného ocenenia dohodnutého rozsahu prác pri cenovej úrovni (CÚ) roku 2000 sú náklady na realizáciu úloh vyplývajúcich z BK 8,503 mld. Sk, z čoho sú investičné náklady  7,223 mld. Sk a prevádzkové náklady 1,280 mld. Sk.

Skladba rozpočtových nákladov (RN) je nasledovná:

Náklady MOD V-2	Schválené RN (v mil. Sk)	
a) predsunuté akcie	   808	
b) výstupy z BK	7 223	
c) náklady na strane odberateľa	   699	
d) rezerva	1 248	
    Celkom RN	9 978	

	Celkové náklady MOD V-2 sú nasledovné:

A.	Rozpočtové náklady
v tom:	9 978 mil. Sk	
	- prieskumné a projektové práce	1 082 mil. Sk	
	- stavebné práce	498 mil. Sk	
	- stroje a zariadenia	6 381 mil. Sk	
	- ostatné náklady	769 mil. Sk	
	- rezerva	1 248 mil. Sk	
B.	Finančné náklady	1 366 mil. Sk	
C.	Prevádzkové náklady	1 280 mil. Sk	
	Celkové náklady (A-C)	12 624 mil. Sk	
Rezerva je uvažovaná pre krytie kurzových zmien a nepredvídané skutočnosti.
Pre overenie dopadov programu modernizácie a zvyšovania bezpečnosti blokov JE V2 na ukazovatele ekonomickej efektívnosti bolo vykonané hodnotenie ekonomickej efektívnosti IPR „Modernizácia JE V2“. Toto hodnotenie efektívnosti vyšlo mimoriadne priaznivo. (Doba návratnosti je 2,6 roka). Uvedené vyplýva zo skutočnosti, že IPR sa realizuje počas prevádzky blokov a prínosy z prevádzky sú vyššie, ako náklady na IPR v jednotlivých rokoch.
7. Financovanie

V tabuľke sú vybrané ukazovatele plánovaného finančného rozpočtu SE, a.s. na roky 2002 až 2005 a tvorba vlastných zdrojov. V objeme týchto investícií na tieto roky sú zahrnuté aj požiadavky na MOD V-2.

P.č.	Ukazovateľ	Strednodobý plán /tis. Sk/	
	obdobie	2002	2003	2004	2005	
A.	Potreby financovania					
1.	Obstaranie investícií celkom	4 097 789	3 983 615	3 828 666	5 583 218	
2.	Dlhová služba	13 779649	12 650305	12776139	12 620203	
3.	Iné potreby financovania	1 215 332	3 728 629	310 706	316 853	
4.	SPOLU potreby (r. 1 až 3)	19 092770	20 362549	16915511	18 520274	
B.	Zdroje krytia					
1.	Použité zdroje na začiatku obdobia	0	0	0	0	
2.	Hospodársky výsledok	41 998	1 670 328	4 929 075	6 335 795	
3.	Príspevok zo ŠFL JEZ	831 680	702 984	617 728	593 542	
4.	Odpisy HIM, NIM	10 162858	8 864 278	7 378 165	6 420 069	
5.	SPOLU zdroje (1 až 4)	11 036536	11 237590	12924968	13 349406	
C.	R o z d i e l  (B5-A4) - potreba cudzích zdrojov	-8 056234	-9 124959	-3 990543	-5 170868	

Podrobnejšie vyjadrenie finančného rozpočtu SE, a.s. na roky 2002 až 2005 je v Prílohe č. 5. Z potrieb financovania ako aj očakávaných zdrojov vyplýva, že v týchto rokoch je snaha SE, a.s. znížiť úverové zaťaženie aj na úkor investícií na minimálnu možnú mieru. 

Ak predpokladáme, že vlastné zdroje budú v prvom rade použité na úhradu dlhovej služby a finančných výdajov, tak investície budú uhrádzané naďalej z cudzích zdrojov aj napriek ich obmedzeniu.

Vlastné zdroje z prevádzky sú uvedené za predpokladu zvyšovania cien. el. energie o 10 % v rokoch 2002 až 2004 a o 7 % v roku 2005, čo pokrýva nárast nákladov vyvolaných očakávanou infláciou. V ďalších rokoch je tiež uvažované s úpravou cien o mieru inflácie.

Po roku 2005 bude štruktúra financovania obdobná, nakoľko objem dlhovej služby bude ovplyvnený splácaním úverov čerpaných v predchádzajúcich rokoch 2001 až 2003, použitých na preklenutie nedostatku zdrojov v týchto rokoch. Navrhovaným postupom sa sleduje dosiahnuť zníženie úverového zaťaženia na cca 35 %.

Vzhľadom na dlhodobú návratnosť investícií v energetike, bude aj v budúcnosti potrebné používať úverové zdroje na investičné potreby Preto sa i na MOD V-2 predpokladá do roku 2005 použiť úverové zdroje na investičné potreby a po tomto roku čiastočne aj vlastné zdroje. Ich výška bude zodpovedať objemu investícií a dlhovej služby a tvorbe vlastných zdrojov, ktoré sú však negatívne ovplyvnené znížením investícií v týchto rokoch a tým znižovaním odpisov ako jedného vlastného zdroja.

8. Záver

V tomto dokumente sú predkladané riešenia:

·	v súlade so štandardmi a odporúčaniami MAAE a ÚJD SR a legislatívnymi požiadavkami SR
·	vytvárajúce predpoklady k splneniu asociačných požiadaviek na vstup SR do EÚ definovaných v dodatočných požiadavkách EU ku kapitole č.14 - Energetika. Tieto požiadavky EU boli splnené v Rozhodnutí ÚJD SR214/2000 a vypracovaním „Bezpečnostného konceptu pre zvyšovanie jadrovej bezpečnosti a prevádzkovej spoľahlivosti JE V2“
·	podmieňujúce predĺženie životnosti JE V-2 minimálne o 10 rokov
·	na zvýšenie výkonu na 104 % N nom
·	na zvýšenie prevádzkovej spoľahlivosti JE V-2.

K zabezpečeniu týchto požiadaviek a úloh z Rozhodnutia ÚJD SR 214/2000 bolo odsúhlasené a schválené v SE-EBO, o.z. a v orgánoch SE, a.s. nasledovné:

1.	Projekt „Bezpečnostný koncept pre modernizáciu a zvyšovanie bezpečnosti JE V-2 „ s navrhovanými rozpočtovými nákladmi.
2.	Predkladaný materiál na ÚJD SR, ako plnenie úlohy z Rozhodnutia ÚJD SR č. 214/2000.
3.	ZoD na GP pre zabezpečenie MOD V-2 ako východzí zmluvný dokument pre zabezpečovanie úloh MOD V-2.

Pre  zabezpečenie realizácie týchto úloh bolo prerokované a po úprave schválené dňa 21.6.2001 v orgánoch SE, a.s. nasledovné:

A. Investičné RN vo výške	9 978 mil. Sk	
B. Náklady financovania počas výstavby	1 366 mil. Sk	
C. Prevádzkové náklady vo výške	1 280 mil. Sk	
     Celkom náklady (A až C) vo výške	12 624 mil. Sk	

Na základe schváleného dodávateľského modelu bude na vypracovanie projektovej a bezpečnostnej dokumentácie uzatvorená zmluva s VÚJE, a.s. na funkciu generálneho projektanta. 

Na základe schválenej projektovej dokumentácie a splnení podmienok stavebného zákona bude zabezpečované výberové konanie pre realizáciu jednotlivých IPR v súlade so zákonom č. 263/99 Z.z. o verejnom obstarávaní.

Na financovanie MOD V-2 sa predpokladá do roku 2005 použiť na investičné potreby úverové zdroje a po tomto roku čiastočne aj vlastné zdroje. Ich výška bude zodpovedať objemu investícií, dlhovej službe a tvorbe vlastných zdrojov.